
Pecyn Briffio Ymgeiswyr Pwyllgor Cymru 

A allech chi helpu penderfynu sut mae arian y Loteri Genedlaethol yn cefnogi cymunedau yng Nghymru? 













Cyflwyniad
Diolch am eich diddordeb mewn ymuno â Phwyllgor Cymru Cronfa Gymunedol y Loteri Genedlaethol.  
Rydym ni nawr yn recriwtio ar gyfer aelod o Bwyllgor Cymru. Mae Pwyllgor Cymru yn gosod cyfeiriad ein gwaith ac yn gwneud penderfyniadau am ein grantiau mawr yng Nghymru. Mae saith aelod gan gynnwys Cadeirydd Cymru. 
Mae Pwyllgor Gwlad Cymru yn cefnogi Cadeirydd Cymru wrth gynrychioli Cymru ym Mwrdd y DU ac yn cefnogi'r Uwch Dîm Rheoli wrth gyflawni swyddogaethau Cronfa Gymunedol y Loteri Genedlaethol yng Nghymru. Mae'n arfer y rolau a'r cyfrifoldebau hyn gan roi sylw dyledus i egwyddorion Nolan. 
Prif rôl aelodau'r Pwyllgor yw defnyddio eu gwybodaeth am Gymru a chymdeithas Cymru, ynghyd â gwybodaeth gyd-destunol ehangach a meddwl strategol i helpu rhoi cyfeiriad i Gronfa Gymunedol y Loteri Genedlaethol yng Nghymru, gan roi mewnbwn diduedd i'n pwyllgorau grantiau a bod yn llysgennad i'r Gronfa. 
Mae hwn yn gyfnod cyffrous i ymuno â Phwyllgor Cymru'r Gronfa. Daw'r cyfle hwn dair blynedd i mewn i’n strategaeth saith mlynedd Cymuned yw’r man cychwyn. Bydd Aelodau Pwyllgor Cymru sy'n ymuno ar yr adeg gyffrous hon yn gyfrifol am oruchwylio datblygiad rhaglenni ariannu newydd, a chyflawni rhai cyfredol, o fewn Cymru, ochr yn ochr â gwaith parhaus trydydd partïon ac asedau segur y Gronfa. 
Dyma gyfle arwyddocaol i fod yn rhan o sefydliad sy'n trawsnewid bywydau pobl. Os ydych chi'n credu bod gennych y cefndir a'r rhinweddau personol sydd eu hangen, byddem yn falch iawn o glywed gennych.



Ynglŷn â Chronfa Gymunedol y Loteri Genedlaethol 
Cefndir 
Cronfa Gymunedol y Loteri Genedlaethol yw'r ffynhonnell unigol fwyaf o arian cymunedol yn y DU. Rydym ni’n cefnogi prosiectau anhygoel sy'n helpu cryfhau cymdeithas a gwella bywydau. Mae chwaraewyr y Loteri Genedlaethol yn codi £30 miliwn anhygoel yr wythnos ar gyfer achosion da. Mae'r arian hwn yn ariannu prosiectau a gweithgareddau sy'n trawsnewid cymunedau, diogelu ein treftadaeth, ac yn cyfoethogi bywydau. Rydym ni’n falch o fod yn un o 12 dosbarthwr sy'n gyfrifol am ddyfarnu'r arian hwn ledled y DU. Rydym hefyd yn dosbarthu cronfeydd nad ydynt yn dod o’r Loteri Genedlaethol, gan weithio'n agos gyda llywodraethau ar grantiau ar gyfer materion pwysig megis gweithredu cymdeithasol ieuenctid.
Cymuned yw’r man cychwyn - ein taith i 2030
Mae cysylltiadau cymdeithasol a gweithgareddau cymunedol wrth wraidd creu bywydau iachach, hapusach a chymdeithas lewyrchus. Dyna pam mae Cronfa Gymunedol y Loteri Genedlaethol yn cefnogi prosiectau anhygoel dan arweiniad y gymuned. A pham rydyn ni eisiau gwneud mwy o wahaniaeth yn y blynyddoedd i ddod, trwy wrando ac ymateb i gymunedau a thrwy ganolbwyntio ar gefnogi newid mwy mentrus. Yr uchelgais drwy'r strategaeth hon yw creu cymunedau gwydn sy'n fwy cynhwysol a chynaliadwy’n amgylcheddol, gan ariannu gweithgareddau a sefydliadau sy'n cryfhau cymdeithas ac yn gwella bywydau ledled y DU. Rydym ni’n canolbwyntio ein hymdrechion lle mae’r angen mwyaf. Rydyn ni eisiau gwneud mwy o wahaniaeth yn ystod y blynyddoedd i ddod, trwy wrando ac ymateb i gymunedau, a thrwy ganolbwyntio mwy ar gefnogi’r effaith fwyaf. Byddwn ni’n cyflawni'r strategaeth hon hyd at 2030, ochr yn ochr â gwaith trydydd partïon ac asedau segur y Gronfa. 
Y sefydliad  
Mae Cronfa Gymunedol y Loteri Genedlaethol wedi’i sefydlu fel corff cyhoeddus anadrannol (NDPB) gan Ddeddf Seneddol. Mae'r Bwrdd yn gyfrifol am gyfeiriad strategol cyffredinol y Gronfa ac am lywodraethu’r Gronfa. Mae'n dirprwyo rhedeg y sefydliad o ddydd i ddydd i'r Prif Weithredwr a'i Uwch dîm Rheoli. Mae penderfyniadau ariannu’n cael eu dirprwyo i bum pwyllgor ariannu (y DU, Lloegr, Gogledd Iwerddon, yr Alban a Chymru) ac i Swyddogion Gweithredol. Llywodraeth Cymru sy'n gyfrifol am bolisi Cronfa Gymunedol y Loteri Genedlaethol yng Nghymru, gan gynnwys gosod cyfarwyddiadau polisi, er fel corff cyhoeddus anadrannol ledled y DU rydym yn atebol i Adran Ddigidol, Diwylliant, y Cyfryngau a Chwaraeon Llywodraeth y DU. Mae Cronfa Gymunedol y Loteri Genedlaethol yn cael ei llywodraethu gan Fwrdd. Mae'r Bwrdd yn gyfrifol am osod strategaeth hirdymor a pholisïau allweddol y Gronfa, a sicrhau ei bod yn cael ei rhedeg mewn ffordd effeithiol ac effeithlon. 
Ein pwrpas 
Rydym ni’n cefnogi gweithgareddau sy'n creu cymunedau gwydn sy'n fwy cynhwysol ac yn amgylcheddol gynaliadwy - gweithgareddau a fydd yn cryfhau cymdeithas ac yn gwella bywydau ledled y DU. 
Ein nodau cymunedol a'r hyn y byddwn ni’n ei gyflawni erbyn 2030  
Byddwn yn cefnogi cymunedau i gysylltu drwy wneud y canlynol:  
· creu mannau hygyrch, croesawgar, yn gorfforol a rhithiol, i bobl gwrdd  
· cychwyn gweithgareddau ymgysylltu a chynhwysol sy'n cefnogi cysylltiadau o fewn grwpiau o bobl a rhyngddynt  
· galluogi pobl o bob cefndir i lunio dyfodol eu cymunedau gan feithrin ymdeimlad cynyddol o berthyn.  
Byddwn yn cefnogi cymunedau amgylcheddol gynaliadwy sy'n:  
· lleihau allyriadau carbon ac effaith amgylcheddol negyddol  
· creu effeithiau amgylcheddol cadarnhaol  
· sefydlu cydraddoldeb mynediad i'r amgylchedd naturiol  
· gwella ansawdd mannau naturiol.  
Byddwn yn galluogi plant a phobl ifanc i ffynnu drwy wneud y canlynol:
· creu cyfleoedd i blant a phobl ifanc o bob cefndir fwynhau profiadau cymunedol  
· helpu plant a phobl ifanc i lunio'r penderfyniadau sy'n effeithio arnyn nhw a'u cymunedau  
· darparu mynediad i blant a phobl ifanc i fannau diogel i chwarae, cymryd rhan, cymdeithasu a chael cymorth.  
Byddwn yn galluogi pobl i fyw bywydau iachach drwy wneud y canlynol:
· helpu lleihau anghydraddoldebau iechyd  
· cynyddu cyfleoedd i gyfranogiad cymunedol i lunio gwasanaethau iechyd gwell  
· cymryd ymagwedd ataliol tuag at iechyd.
Ein dull  
· Dull sy'n seiliedig ar degwch i fynd i'r afael ag anghydraddoldeb  
· Cefnogi cymunedau i adeiladu o'u cryfderau  
· Cefnogi'r hyn sydd bwysicaf i wahanol gymunedau  
· Model gwneud grantiau hyblyg gyda grantiau bach untro yn dechrau o £300 hyd at £20,000, i grantiau mwy hirdymor a buddsoddiadau strategol sylweddol mewn partneriaeth.  
Ein gwerthoedd  
Rydym ni:  
· yn gynhwysol  
· yn uchelgeisiol  
· yn canolbwyntio ar effaith  
· yn hyblyg 
· yn dosturiol 
Pwyllgor Cymru 
Mae Pwyllgor Cymru yn gosod cyfeiriad ein gwaith yng Nghymru yn unol â chyfeiriad strategaeth y Gronfa, a osodir gan Lywodraeth Cymru, ac yn gwneud penderfyniadau ar ein grantiau mawr yng Nghymru. Dyma adeg amserol i ymuno â Phwyllgor Cymru, wrth i ni ystyried ein blaenoriaethau ar gyfer y blynyddoedd i ddod.
Byddwn yn defnyddio dull Un Gronfa i ddyrannu grantiau, gan ddod â rhannau niferus o'n sefydliad a'n harbenigedd cyfoethog ynghyd i ddarparu grantiau trawsnewidiol ledled Cymru yn ogystal â gweddill y DU. Bydd Pwyllgor Cymru yn gyfrifol am oruchwyliaeth strategol o sut y byddwn ni’n dosbarthu tua £57 miliwn bob blwyddyn i gymunedau Cymru. 
Byddwn yn rhoi ffocws mwy llym ar fynd i'r afael ag anghydraddoldebau, sy'n golygu y byddwn ni’n canolbwyntio mwy ar y llefydd, y bobl a'r cymunedau sy'n profi tlodi, anfantais a gwahaniaethu yng Nghymru. Byddwn hefyd yn cefnogi gweithredu amgylcheddol ar draws ein holl grantiau, gan fuddsoddi mewn cynaliadwyedd amgylcheddol a chefnogi prosiectau i ystyried yr amgylchedd hyd yn oed pan nad dyna yw eu prif ffocws. 
Ar hyn o bryd rydym ni’n adnewyddu ein cynnig ariannu yng Nghymru er mwyn sicrhau ein bod yn adeiladu ar yr hyn mae'r cyhoedd a rhanddeiliaid wedi'i ddweud wrthym ni yw eu prif flaenoriaethau ar gyfer Cronfa Gymunedol y Loteri Genedlaethol yng Nghymru. Darllenwch ragor am ein rhaglenni ariannu yng Nghymru.

 
 











Proffil y rôl  
Aelodau Pwyllgor Cymru  
Gosod strategaeth a pholisïau cyffredinol  
· Cytuno ar strategaeth hirdymor a'r ymagweddau allweddol tuag at ein grantiau yng Nghymru, yn unol â strategaeth gyffredinol y Gronfa a'i phrosesau llywodraethu
Atebolrwydd  
· Sicrhau'r safonau uchaf o ran llywodraethu a chyflawni cyfrifoldebau
· Arsylwi ar Saith Egwyddor Bywyd Cyhoeddus a Chod Ymddygiad Swyddfa'r Cabinet ar gyfer cyrff cyhoeddus anadrannol (NDPBs) a chydymffurfio â'r holl gyfrifoldebau statudol
Herio a chefnogi'r weithrediaeth  
· Cefnogi Cyfarwyddwr Cymru, bod yn ffynhonnell o arweiniad a chyngor doeth, a herio a chefnogi'r weithrediaeth
Effeithiolrwydd  
· Cytuno ar gyllideb grantiau blynyddol Cyfarwyddiaeth Cymru, monitro cynnydd a chymeradwyo camau cywiro
· Cytuno ar ddosbarthiad arian i Gymru
· Cytuno ar newidiadau i raglenni ariannu a monitro cynnydd ac effaith gwneud grantiau
Llysgennad ac enw da
· Bod yn llysgenhadon i'r sefydliad, o fewn canllawiau y cytunwyd arnynt gan Gyfarwyddiaeth Cymru
· Gwella a diogelu enw da'r Gronfa

Manyleb Person 
Sgiliau a Phrofiad Angenrheidiol 
Rydym ni am i'n Pwyllgorau feddu ar sylfaen eang o wybodaeth, sgiliau a phrofiad ac i adlewyrchu amrywiaeth cymdeithas fodern a'r cymunedau yr ydym ni’n eu gwasanaethu, a thrwy wneud hynny cofleidio ein cymdeithas yn ei chyfanrwydd.  
Gan fod y Gronfa’n gweithredu ein strategaeth hyd at 2030, rydym ni’n chwilio am aelod newydd sy'n gallu cynnig rhagolwg ac egni newydd.  
Rydym ni’n chwilio am unigolion a fydd yn dod â gwybodaeth, sgiliau a phrofiad byw ac wedi’i ddysgu eang sy’n berthnasol i un o’n 4 nod. Yn benodol, rydym ni’n croesawu ymgeiswyr sydd â phrofiad uniongyrchol o bobl ifanc, diogelu a gweithio gyda chymunedau lleiafrifoedd ethnig ac angerdd am wneud Cymru’n lle gwell i bawb.
Meini prawf hanfodol
Cyd-destun Cymreig
Dealltwriaeth o dirwedd wleidyddol, cymdeithasol a diwylliannol Cymru a rôl cymunedau a’r sector gwirfoddol a chymunedol ynddi, a diddordeb yn hyn. 
Arweinyddiaeth strategol
Gallu cyfrannu at wneud penderfyniadau strategol ar flaenoriaethau a grantiau yng Nghymru yn unol â strategaeth a nodau Cronfa Gymunedol y Loteri Genedlaethol; darparu cyfeiriad clir a chymhellol ac annog gwneud penderfyniadau a chyfrifoldeb personol.  
Y gallu i ddeall materion cymhleth a gwneud penderfyniadau gan ystyried gofynion cystadleuol. 
Cynrychioli'r Gronfa:
Profiad o gynrychioli sefydliad a pharodrwydd i gynrychioli'r Gronfa mewn digwyddiadau cyhoeddus a meithrin perthynas â rhanddeiliaid eraill. 
Tegwch, Amrywiaeth a Chynhwysiant
Dealltwriaeth ac ymrwymiad clir i gyflawni tegwch, amrywiaeth a chynhwysiant a'i hyrwyddo yng nghyd-destun corff cyhoeddus ac ariannwr. 
Llywodraethu
Ymwybyddiaeth o'r fframwaith llywodraethu sy'n berthnasol i Gronfa Gymunedol y Loteri Genedlaethol; gallu cyfrannu at fforymau gwneud penderfyniadau a’u harwain. Dealltwriaeth ac ymrwymiad i'r egwyddorion sy'n ofynnol i ddal swydd gyhoeddus o'r math hwn (Egwyddorion Nolan).
Meini Prawf Dymunol 
Y Gymraeg
Mae’r gallu i gyfathrebu drwy gyfrwng y Gymraeg yn ddymunol.

Telerau penodi 
Ymrwymiad Amser a chyfarfodydd 
Disgwylir i'r ymrwymiad amser fod ar gyfartaledd 2 ddiwrnod y mis. Mae hyn yn cynnwys:  
Cyfarfodydd Pwyllgor
Mae Pwyllgor Cymru yn cyfarfod bob 3 mis ynghyd â 2 ddiwrnod cynllunio blynyddol. Bydd y mwyafrif o gyfarfodydd yn cynnwys yr opsiwn i fynychu'n rhithiol, ond byddwn yn gofyn i aelodau fynychu cyfarfodydd wyneb yn wyneb ar adegau.
Cyfarfodydd eraill
Bydd cyfarfodydd eraill y pwyllgor neu'r panel ariannu a fydd yn cael eu nodi wrth benodi ac mewn trafodaeth gyda Chadeirydd Pwyllgor Cymru. 
Rydym ni’n disgwyl presenoldeb mewn ymweliadau prosiect a chyfarfodydd gyda rhanddeiliaid eraill. 

Tâl
Bydd yr ymgeisydd llwyddiannus yn derbyn: 
· tâl sefydlog blynyddol o £5,232 
· costau teithio a chynhaliaeth yn unol â chyfraddau Cronfa Gymunedol y Loteri Genedlaethol
Nid yw'r rôl yn bensiynadwy.
Hyd y penodiad  
Mae'r penodiad am gyfnod cychwynnol o hyd at 4 blynedd. 
Dysgwch ragor am Bwyllgor Cymru.
Tegwch, Amrywiaeth a Chynhwysiant
Mae tegwch, amrywiaeth a chynhwysiant yn ein gwaith gwneud grantiau, ac ymhlith ein pobl, i gyd yn hanfodol i'n llwyddiant wrth gefnogi pobl a chymunedau i ffynnu. Rydym ni’n credu y dylai ein pobl gynrychioli'r cymunedau, y sefydliadau a'r unigolion rydym ni’n gweithio gyda nhw. Rydym ni wedi ymrwymo i fod yn lle teg a chynhwysol i weithio ynddo ac yn cydnabod bod pobl yn ein cymdeithas yn dod o gefndiroedd amrywiol. Rydym ni’n gyflogwr Hyderus o ran Anabledd ac rydym ni’n croesawu ceisiadau gan bobl ag anableddau yn gadarnhaol. 
Sut i Ymgeisio 
E-bostiwch wales.committee@tnlcommunityfund.org.uk gan gynnwys y canlynol:
· ffurflen gais wedi'i chwblhau 
· ffurflen Cydraddoldeb, Amrywiaeth a Chynhwysiant wedi'i chwblhau 
· CV
Os oes angen unrhyw addasiadau rhesymol arnoch yn ystod y broses recriwtio, rhowch wybod i ni a byddwn yn gweithio gyda chi i gefnogi eich anghenion. 
Gallwch hefyd anfon e-bost atom cyn gwneud cais:
· os oes gennych gwestiynau am y broses 
· os oes angen rhagor o wybodaeth arnoch
· os hoffech drafodaeth anffurfiol
Bydd pob cais yn cael ei asesu yn erbyn manyleb y person ar gyfer y swydd. Bydd ymgeiswyr ar y rhestr fer yn cael eu gwahodd am gyfweliad. 
Bydd y panel cyfweld yn cael ei gadeirio gan: 
· John Rose (Cyfarwyddwr Cymru) 
· Simone Lowthe-Thomas (Cadeirydd Pwyllgor Cymru) 
· panelydd allanol  
Y dyddiad cau ar gyfer derbyn ceisiadau wedi'u cwblhau yw 11:59pm, dydd Sul 23 Awst 2026.  
Disgwylir i gyfweliadau gael eu cynnal rhwng 28 Medi a 9 Hydref 2026. 
Yn dilyn y cyfweliadau, bydd y panel yn cyflwyno ei argymhellion i Gadeirydd Bwrdd Cronfa Gymunedol y Loteri Genedlaethol. Bydd y Cadeirydd yn gwneud y penodiad gyda chydsyniad Gweinidog y Cabinet dros Gyfiawnder Cymdeithasol a Chydraddoldeb. Bydd Cadeirydd Bwrdd Cronfa Gymunedol y Loteri Genedlaethol yn ysgrifennu at yr ymgeisydd llwyddiannus i gynnig y swydd.
Sut rydyn ni’n gweithio 
Ein Hymrwymiad i'r Gymraeg  
Mae Cronfa Gymunedol y Loteri Genedlaethol wedi ymrwymo i ddarparu gwasanaeth dwyieithog i'r cyhoedd yng Nghymru. Gallwch ddysgu mwy am Safonau’r Gymraeg.
Cyflogwr Hyderus o ran Anabledd ymroddedig 
Mae Cronfa Gymunedol y Loteri Genedlaethol yn falch o fod yn gyflogwr Hyderus o ran Anabledd ymroddedig. Byddwn yn ymrwymo i gyfweld ag ymgeisydd ag anabledd os yw'n bodloni'r meini prawf lleiaf ar gyfer dethol. Bydd Cronfa Gymunedol y Loteri Genedlaethol yn gwneud unrhyw addasiad rhesymol i helpu presenoldeb yng nghyfnod cyfweliad y broses ddethol.
Egwyddorion Nolan - Saith Egwyddor Bywyd Cyhoeddus 
Mae’r Pwyllgor Safonau mewn Bywyd Cyhoeddus (Pwyllgor Nolan yn wreiddiol) wedi nodi Saith Egwyddor Bywyd Cyhoeddus:
· anhunanoldeb
· uniondeb
· gwrthrycholdeb
· atebolrwydd
· natur agored
· gonestrwydd
· arweinyddiaeth
Disgwylir i holl aelodau Bwrdd a Phwyllgor Cronfa Gymunedol y Loteri Genedlaethol ddangos yr egwyddorion hyn.
Mae pob penodiad cyhoeddus yn seiliedig ar deilyngdod  
Gwneir y penodiad hwn yn unol â Chod Ymarfer OCPA, sy'n mynnu bod penodiadau yn cael eu gwneud yn ôl teilyngdod gydag asesiad annibynnol a thryloywder proses. Ni fydd gweithgarwch gwleidyddol yn chwarae unrhyw ran yn y broses ddethol.  
  
Gall ymgeiswyr ddod o ystod eang o gefndiroedd a phrofiad. Mae Cronfa Gymunedol y Loteri Genedlaethol yn croesawu ceisiadau beth bynnag yw eich:
· hil 
· lliw
· tarddiad ethnig neu genedlaethol 
· rhyw
· statws priodasol 
· anabledd
· cyfeiriadedd rhywiol
· crefydd 
· credoau crefyddol neu gredoau athronyddol tebyg 
· oedran 
· ailbenodiad rhywedd 
· cefndir cymunedol
Mae hygyrchedd i benodiadau cyhoeddus yn ofyniad sylfaenol ac mae'r broses penodiadau cyhoeddus yn hyrwyddo, yn dangos ac yn cynnal cyfle a thriniaeth gyfartal i bob ymgeisydd.  
Os ydych chi angen unrhyw un o'r dogfennau ymgeisio mewn fformat arall, cysylltwch â wales.committee@tnlcommunityfund.org.uk
Penodiadau cyhoeddus yw'r rolau hyn, nid swyddi cyflogaeth, ac maen nhw’n ddarostyngedig i'r egwyddorion penodi perthnasol.

